**Ascultă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bre muscale, am ostenit

Să te-ascult necontenit,

Să te-ascult neîncetat

Că m-ai fost eliberat;

Că m-ai ajutat isteţ

Să trăiesc un timp măreţ,

Că mă-mbraci, că m-ai născut,

Iar eu mă uit peste Prut.

Dar ce fel de ajutor

Când mai sunt măturător

Al străzii pe care stai

Plină zilnic de-ntâi Mai?!

Şi ce fel de falnic timp

Când muncesc ca robu-n câmp,

Când ficatul mi-i distrus

De otrăvuri ce-ai adus,

Când ne mor copiii-n leagăn,

Iar tu cânţi pe sub mesteacăn

Şi te baţi cu pumnu-n piept

C-ai luptat şi ai un drept…

Nu zic nu: ai ars în foc,

Dar eu ce: jucam sau joc?!

Nu zic nu: te-ai şi bătut,

Dar noi ceilalţi ce-am făcut:

Bielorusul şi armeanul,

Românul şi-americanul,

Letonul şi polonezul

Şi tadjicul şi englezul…

Bre muscale, ia fii bun,

Ascultă şi eu ce-ţi spun:

Fără ceilalţi, negreşit,

Azi nemţeşte-ai fi grăit

Şi cerşeai chiriliţa,

Limba, cântul, şcoala ta,

Hramul tău şi propriul pom…

Bre muscale, fii, bre, om!.